b"\n_START_ARTICLE_\nPres\xc3\xb3 Vella de Castell\xc3\xb3 d'Emp\xc3\xbaries\n_START_SECTION_\nDescripci\xc3\xb3\n_START_PARAGRAPH_\nSituat dins de l'antic nucli emmurallat de Castell\xc3\xb3 d'Emp\xc3\xbaries, al barri del Mercadal, en el que es coneixia com la Pla\xc3\xa7a del Gra (actual Pla\xc3\xa7a de Jaume I), formant cantonada amb el carrer de la Pres\xc3\xb3._NEWLINE_Edifici format per tres crugies, amb teulada a dues vessants de teula i carener paral\xc2\xb7lel a la fa\xc3\xa7ana de la pla\xc3\xa7a. Consta de planta baixa i un pis, amb un recreixement superior fruit de l'\xc3\xbaltima rehabilitaci\xc3\xb3. La crugia que alberga l'antiga c\xc3\xbaria ha estat molt transformada internament, adaptant-la al seu nou \xc3\xbas. Es conserven, per\xc3\xb2 algunes m\xc3\xa8nsules de tall. Adossat a la part posterior hi ha el cos de la pres\xc3\xb3. A la planta baixa hi ha arcs de mig punt, bastits amb pedra, i altres de rebaixats, que combinen la pedra amb el ma\xc3\xb3. \xc3\x89s on es localitzen les cel\xc2\xb7les dels presos, distribu\xc3\xafdes al voltant d'un pati interior. La primera planta, a la que s'accedia per unes escales de pedra, est\xc3\xa0 destinada actualment al museu de la pres\xc3\xb3. Exteriorment, l'edifici est\xc3\xa0 bastit amb un aparell de carreus ben escairats lligats amb morter. La fa\xc3\xa7ana de la pla\xc3\xa7a presenta un gran portal d'arc de mig punt adovellat i, al seu costat, una finestra g\xc3\xb2tica trilobulada, amb les columnetes i els capitells restitu\xc3\xafts. Al primer pis hi ha una altra finestra rectangular trilobulada, totalment restitu\xc3\xafda, que no perd conson\xc3\xa0ncia amb l'anterior. La fa\xc3\xa7ana de la pres\xc3\xb3 tamb\xc3\xa9 t\xc3\xa9 un portal d'arc de mig punt adovellat, amb els brancals de carreus escairats. Al primer pis hi ha tres petites finestres d'obertura quadrada, amb els brancals i les llindes de pedra, i dues d'elles amb reixa de ferro forjat.\n_START_SECTION_\nHist\xc3\xb2ria\n_START_PARAGRAPH_\nEdifici g\xc3\xb2tic constru\xc3\xaft vers 1336 que integrava dues funcions pr\xc3\xb2pies de la vila medieval: la C\xc3\xbaria, seu del tribunal de just\xc3\xadcia, i la Pres\xc3\xb3 on ingressaven els condemnats. A la c\xc3\xbaria, a migdia, hi destaca la fa\xc3\xa7ana que d\xc3\xb3na a la pla\xc3\xa7a de Jaume I (antiga pla\xc3\xa7a del Gra), amb finestrals g\xc3\xb2tics que han estat restaurats. La pres\xc3\xb3, al nord, t\xc3\xa9 portal adovellat i dues finestres reixades a la fa\xc3\xa7ana. A l'interior, petites cel\xc2\xb7les es distribueixen a l'entorn del pati. S'hi han conservat curiosos grafits fets pels presos en diferent \xc3\xa8poques._NEWLINE_L'any 2001 fou rehabilitada i restaurada per albergar l'Arxiu Hist\xc3\xb2ric i l'Oficina de Turisme. Al mateix temps es va muse\xc3\xaftzar l'interior de la pres\xc3\xb3."